Základná škola, Devínska 12,  Nové Zámky

**Základná organizácia OZ PŠaV pri ZŠ, Devínska12, Nové Zámky**

K O L E K T Í V N A Z M L U V A

***na rok 2018***

Táto kolektívna zmluva je uzatvorená v zmysle § 2 ods. 2

a ods. 3 Zákona č. 2/1991 Zb. o Kolektívnom vyjednávaní medzi

**Základnou školou, Devínska 12,  Nové Zámky**

**v zastúpení Mgr. Ľubicou Halászovou, riaditeľkou školy**

**a**

**Základnou organizáciou pri ZŠ, Devínska 12, Nové Zámky**

**v zastúpení Mgr. Adrianou Adrianovou, predsedkyňou ZO OZ pri ZŠ, Devínska 12, Nové Zámky**

# KOLEKTÍVNA ZMLUVA

# uzatvorená od 1. 1. 2018 medzi zmluvnými stranami :

**Základnou organizáciou Odborového zväzu pracovníkov školstva a vedy na Slovensku pri Základnej škole, Devínska12, Nové Zámky,**

zastúpenou Mgr. Adrianou Adrianovou, splnomocnenou na kolektívne vyjednávanie a uzatvorenie kolektívnej zmluvy podľa čl. 2 ods.2 písm.b/1, Stanov základnej organizácie a na základe plnomocenstva zo dňa 11. 05. 2012.

a

**Základnou školou, Devínska 12, Nové Zámky,**

Zastúpenou Mgr. Ľubicou Halászovou, riaditeľkou školy (ďalej zamestnávateľ )

IČO: 37860925, DIČ: 2021607192, nasledovne :

***Prvá časť***

***Úvodné ustanovenia***

**Článok 1**

**Spôsobilosť zmluvných strán na uzatvorenie kolektívnej zmluvy**

1. Odborová organizácia má právnu subjektivitu podľa zákona číslo 83/1990 Zb. o združovaní občanov v znení neskorších predpisov a podľa článku 5 ods. 7 prvá veta stanov Odborového zväzu pracovníkov školstva a vedy na Slovensku.
2. Oprávnenie rokovať a uzatvoriť túto kolektívnu zmluvu vyplýva z článku 3 stanov odborovej organizácie a z plnomocenstva zo dňa 1.12.2010, ktorým výbor odborovej organizácie, jej štatutárny orgán, splnomocnil na rokovanie a uzatvorenie kolektívnej zmluvy Mgr. Adrianu Adrianovú, predsedkyňu ZO OZ pri ZŠ, Devínska 12, Nové Zámky (plnomocenstvo zo dňa 11. 05. 2012 tvorí prílohu č. 1).
3. Zamestnávateľ má právnu subjektivitu založenú zriaďovacou listinou zo dňa 1. 1. 2002. Oprávnenie zástupcu zamestnávateľa rokovať a uzatvoriť túto kolektívnu zmluvu vyplýva z jeho funkcie, funkcie riaditeľky školy, ako štatutárneho zástupcu zamestnávateľa.
4. Na účely tejto kolektívnej zmluvy sa môže používať na spoločné označenie odborovej organizácie a zamestnávateľa označenie „zmluvné strany“, namiesto označenia kolektívna zmluva skratka „KZ“, namiesto označenia Zákonník práce skratka „ZP“, a namiesto zákona o odmeňovaní niektorých zamestnancov pri výkone práce vo verejnom záujme skratka „OVZ“, namiesto zákona o ochrane verejného záujmu skratka „ZOV“ a namiesto Kolektívnej zmluvy vyššieho stupňa na rok 2017 skratka „KZVS“.

**Článok 2**

**Uznanie odborovej organizácie a zamestnávateľa**

* + - 1. Zamestnávateľ uznáva v zmysle § 231 a § 232 ZP ako svojho zmluvného partnera na uzatvorenie tejto kolektívnej zmluvy odborovú organizáciu. Odborová organizácia uznáva zamestnávateľa ako zmluvného partnera na rokovanie a uzatvorenie tejto kolektívnej zmluvy.

2. Zmluvné strany sa zaväzujú, že nebudú v budúcnosti počas účinnosti tejto KZ spochybňovať

vzájomné oprávnenie vystupovať ako zmluvná strana tejto KZ.

**Článok 3**

**Pôsobnosť kolektívnej zmluvy**

1. Kolektívna zmluva upravuje pracovné podmienky a podmienky zamestnávania, individuálne a kolektívne vzťahy medzi zamestnávateľom a jeho zamestnancami a práva a povinnosti zmluvných strán .

2. Nároky, ktoré vznikli z KZ pre jednotlivých zamestnancov (individuálne) sa uplatňujú a uspokojujú ako ostatné nároky zamestnancov z pracovného pomeru (§231, ods.1) Zákonníka práce (ďalej len ZP ).

3. Táto KZ je záväzná pre zmluvné strany a zamestnancov , ktorí sú u zamestnávateľa v pracovnom pomere na ustanovený týždenný pracovný čas a v pracovnom pomere na kratší pracovný čas, v ktorom je rozsah pracovného času 20 a viac hodín týždenne. KZ sa nevzťahuje na zamestnancov zamestnávateľa, ktorí u neho pracujú na dohodu o vykonaní práce, na dohodu o pracovnej činnosti a na dohodu o brigádnickej práci študentov.

4. KZ a jej rozsah sa môžu meniť len po dohode zmluvných strán, na základe písomného návrhu na

zmenu KZ jednou zo zmluvných strán. Dohodnuté zmeny sa označia ako „dodatok ku KZ“ a číslujú

sa v poradí v akom sú uzatvorené.

1. Zmluvné strany sa zaväzujú dodatkom ku KZ zmeniť ustanovenia KZ, ak to ustanoví všeobecne záväzný právny predpis, ako aj ustanovenia KZ, ktoré zakladajú finančné nároky, a to v závislosti od prideleného rozpočtu. Zmluvné strany môžu po vzájomnej dohode dodatkom k tejto KZ zmeniť aj iné ustanovenia tejto KZ bez obmedzenia.
2. Zmluvné strany uschovajú túto KZ po dobu 5 rokov od skončenia jej účinnosti.
3. Zamestnávateľ sa zaväzuje po podpísaní KZ túto rozmnožiť a v troch rovnopisoch ju doručiť predsedovi odborovej organizácie v lehote 10 dní od jej podpísania.
4. Odborová organizácia sa zaväzuje zabezpečiť oboznámenie zamestnancov zamestnávateľa s obsahom tejto KZ do 15 dní od jej uzatvorenia. Termín stretnutia zamestnancov dohodne predseda odborovej organizácie s riaditeľkou školy. Z oboznámenia s obsahom KZ sa vyhotoví zápisnica, ktorej príloha bude prezenčná listina oboznámených zamestnancov.
5. Novoprijatých zamestnancov do pracovného pomeru oboznámi zamestnávateľ s touto KZ v rámci plnenia povinností v zmysle § 47 ods.2 ZP.
6. Táto KZ je platná dňom jej podpisu zmluvnými stranami. Účinnosť tejto KZ sa začína dňom 1. 1. 2017 a končí 31. 12. 2018. Účinnosť článkov 7 C, D, F, 8 C a SF, ktoré sú viazané na rozpočet, končí dňom 31. 12. 2017.

# Článok 4

**Vzťahy medzi zamestnávateľom a odborovou organizáciou**

1. V zmysle dokumentov Medzinárodnej organizácie práce a ďalších dohovorov ratifikovaných vládnymi orgánmi, ako aj zákonov SR a právnych predpisov je odborový orgán a jeho výbor oprávneným zástupcom odborárskych práv na zabezpečenie realizácie práv a právom chránených záujmov svojich členov a ostatných zamestnancov vo veciach, v ktorých to príslušné zákony, predpisy a normy stanovujú a legislatívne dotvárajú.

2. Zmluvné strany sa zaväzujú vzájomne rešpektovať, vytvárať atmosféru dôvery a porozumenia tým, že si budú vzájomne poskytovať pravdivé informácie v dohodnutom rozsahu. Pri riešení problémov budú zásadne uplatňovať formy a metódy kolektívneho vyjednávania.

3. Oprávneným odborovým orgánom pre kolektívne vyjednávanie so zamestnávateľom na uzatváranie KZ v zmysle ustanovení zákona č. 2/1991 Zb. o kolektívnom vyjednávaní je odborový orgán a ním poverený výbor odborovej organizácie a následne predseda základnej organizácie.

4. Zamestnávateľ a odborový orgán v rámci svojej pôsobnosti je oprávneným účastníkom legislatívneho procesu, najmä pri tvorbe predpisov a noriem, ktoré majú bezprostredný vplyv na sociálne, životné, pracovné a platové (mzdové) podmienky zamestnancov. Znenie týchto dokumentov pred nadobudnutím ich platnosti bude zamestnávateľ v primeranom časovom predstihu prerokovávať, konzultovať a prihliadať na oprávnené pripomienky a požiadavky odborového orgánu. V tomto smere môže odborový orgán predkladať aj vlastné návrhy, podnety a varianty riešenia danej situácie.

5. Zmluvné strany sa budú navzájom prizývať na rokovania zamestnávateľa a zasadnutia výboru odborového orgánu v prípade, že sa bude rokovať o organizačných zmenách, o opatreniach na ochranu zdravia a bezpečnosti pri práci o zásadných otázkach odmeňovania a racionalizácie práce, o hromadnej úprave pracovného času ako aj iných opatreniach, týkajúcich sa väčšiny zamestnancov.

**Článok 5**

**Ochrana odborárskych práv**

1. Zamestnávateľ poskytne zamestnancovi pracovné voľno s náhradou mzdy na výkon funkcie v orgánoch odborovej organizácie podľa potreby a tiež umožní úpravu pracovného času pedagogickým zamestnancom, funkcionárom odborových orgánov, na zabezpečenie nevyhnutnej činnosti odborových orgánov v zmysle § 136, §137 a § 240 ZP.

(Rada ZO OZ PŠaV Nové Zámky, Krajská rada Združenia ZŠ Nitra a jej sekcie, Plénum združ.ZŠ - OZ PŠaV, Rada OZ PŠaV, Okresná konferencia – zasadnutie Rady ZO OZ PŠaV, Výbor Rady ZO OZ PŠaV- jeho sekcie a komisie).

2. Za členstvo alebo činnosť v odboroch, pre výkon funkcie, kritiku alebo spor, nebudú voči žiadnemu zamestnancovi zo strany zamestnávateľa ani zo strany iných orgánov a organizácií vyvodzované žiadne postihy, ani iné opatrenia v zmysle § 13 antidiskriminačného zákona č.365/2004 Z.z.

3. Zamestnávateľ umožní úpravu pracovného času pedagogickým zamestnancom, funkcionárom odborových orgánov, na zabezpečenie nevyhnutnej činnosti v nich./úprava rozvrhu vyučovania/.

**Článok 6**

**Zamestnanosť**

1. Zamestnávateľ bude priebežne informovať odborový orgán o :

- organizačných alebo úsporných opatreniach, ktoré zamýšľa realizovať a v dôsledku ktorých by

mali byť zamestnanci uvoľňovaní zo zamestnania,

- prevedení na inú prácu alebo preložení na miesto výkonu práce zamestnancov,

- počte a štruktúre týchto zamestnancov.

2. Zamestnávateľ prerokuje s odborovým orgánom opatrenia, ktorými sa umožní predísť, alebo obmedziť uvoľňovanie zamestnancov alebo zmierniť prípadné nepriaznivé dôsledky takéhoto rozhodnutia.

3. Zamestnávateľ bude rešpektovať zásady rovnakých príležitostí a rovnakého zaobchádzania vo veciach zamestnanca a profesie. Zamedzí opatreniam akejkoľvek diskriminačnej povahy v zamestnaní z dôvodov politických, náboženských, rasových, národnostných alebo pohlavia. Rozlišovanie opierajúce sa o kvalifikáciu sa nepovažuje za diskriminačné.

4. Zamestnancov **5 rokov a menej pred dôchodkom** bude uvoľňovať iba v mimoriadnych prípadoch.

5. Zamestnávateľ bude v primeranom časovom predstihu informovať odborový orgán - výbor odborového orgánu - o zámeroch uzatvárať nové pracovné zmluvy na nové pracovné miesta, funkcie, platové zaradenia, doby trvania pracovného pomeru (určitá - neurčitá).

6. Zamestnávateľ bude informovať odborový orgán - jeho výbor aj **o rozväzovaní pracovných** **pomerov z iných dôvodov ako uvádza § 63 ods.1-a,b,d ZP**. Pri porušení pracovnej disciplíny bude postupovať v súlade s vydaným pracovným poriadkom.

7. Pri uvoľňovaní zamestnancov z dôvodu organizačnej zmeny na pracovisku alebo racionalizačných opatrení je zamestnávateľ povinný postupovať v zmysle § 63 ods.1 a, b a ods.2 a, b, ZP podľa postupnosti a to najskôr u zamestnancov s nárokom na starobný dôchodok.

8. Po vzájomnej dohode s odborovým orgánom bude zamestnávateľ pri uvoľňovaní zamestnancov ďalej prihliadať najmä na:

a/ výsledky a kvalitu vykonávanej práce a u pedagogických zamestnancov aj na výsledky

výchovno-vzdelávacieho procesu a odbornej úrovne,

b/ osamelých zamestnancov s nezaopatrenými deťmi a živiteľov rodín,

c/ manželov - zamestnancov, ktorí majú spoločného zamestnávateľa,

d/ zamestnancov so ZPS,

e/ počet odpracovaných rokov v rezorte školstva.

# Článok 7

**Pracovný pomer**

**A. VZNIK PRACOVNÉHO POMERU**

1. Do pracovného pomeru bude zamestnávateľ prednostne prijímať občanov SR, absolventov všetkých typov a druhov pedagogických škôl, nezamestnaných z radov bývalých zamestnancov, s ktorými bol rozviazaný pracovný pomer podľa § 46 ZP.

2. Pri nástupe do zamestnania je zamestnávateľ povinný oboznámiť zamestnanca s pracovným poriadkom, s kolektívnou zmluvou a s právnymi predpismi . Oboznámi ho s podmienkami práce, s normami a predpismi nevyhnutnými pre riadny výkon dohodnutej práce (§147, ods.2, 3, 4 ZP.) To isté vykoná aj pri zmenách dohodnutých pracovných podmienok v primeranom rozsahu ( § 47 ZP ods.1-4.). Ďalej zamestnávateľ postupuje v zmysle pracovného poriadku.

3. Zamestnávateľ 1 deň pred dňom, ktorý je určený ako deň nástupu do zamestnania, uzavrie so zamestnancom písomnú pracovnú zmluvu podľa § 42 až 45 ZP.

4. Odborový orgán v záujme obmedzenia zbytočných súdnych sporov a dodržiavania ochrany zákonom chránených záujmov zamestnancov, vykoná 2-krát ročne kontrolu dodržiavania ZP a ostatných pracovnoprávnych predpisov, vrátane mzdových predpisov a predpisov BOZP (zákon o BOZP č. 124/2006 Z.z v znení zák.č.309/2007 Z.z. a § 149 ZP.

5. Zákon č. 552/2003 Z. z. sa nevzťahuje na zamestnancov, ktorí vykonávajú pracovné činnosti remeselné, manuálne alebo manipulačné s prevahou fyzickej práce. U tejto skupiny zamestnancov zamestnávateľ pri uzatvorení pracovnej zmluvy postupuje podľa Zákona č. 311/2001 Z. z.- ZP v znení neskorších predpisov, 553/2003 Z. z. v znení neskorších predpisov.

**B. ZMENA PRACOVNÉHO POMERU**

1. Dohodnutý obsah pracovnej zmluvy možno zmeniť len vtedy, ak sa zamestnávateľ a zamestnanec dohodnú písomne na jeho zmene.

2. Zamestnávateľ môže určiť zamestnancovi vykonávať práce iného druhu alebo v inom mieste než boli dohodnuté v pracovnej zmluve, len výnimočne.

**C. SKONČENIE PRACOVNÉHO POMERU**

1. Zamestnávateľ prerokuje každé skončenie pracovného pomeru výpoveďou podľa § 62, ods.1,2 a § 63 ods. 1 písm. a, b, d, ZP so ZO odborového orgánu.

Výpoveď alebo okamžité skončenie pracovného pomeru zo strany zamestnávateľa je zamestnávateľ povinný vopred prerokovať so zástupcami zamestnancov, inak sú neplatné. Výpoveď musí prerokovať do 7 pracovných dní, okamžité skončenie pracovného pomeru do 2 pracovných dní.

2. Zamestnávateľ vyplatí zamestnancom s ktorými skončí PP z dôvodov uvedených v § 63 ods. 1 písm. a , b, ZP, odstupné v zmysle § 76 Zákonníka práce.

3. Zamestnávateľ sa zaväzuje dodržiavať právnu ochranu členov odborového orgánu, ktorý je oprávnený spolurozhodovať so zamestnávateľom v zmysle § 240 ods.6, 7, 8 ZP.

4. Zamestnávateľ nebude postihovať rozviazaním pracovného pomeru zamestnancov, ktorí budú účastníkmi krajného riešenia / štrajku /, ktorý by organizovala ZO, odborový orgán, Krajská rada KOZ SR, Krajská rada Združenia ZŠ, Odborový zväz pracovníkov školstva a vedy na Slovensku, KOZ SR / Ústava SR čl. 38, ods. 4 a zákon č. 2/1991 o kolektívnom vyjednávaní /.

1. V prípade, že zamestnávateľ dá pedagogickému aj nepedagogickému zamestnancovi písomné upozornenie podľa § 63 ods. 1 písm. d, bod 4 ZP z  dôvodu neuspokojivých pracovných výsledkov, zamestnanec má právo požiadať o preverenie správnosti dôvodu upozornenia inšpekciu práce v zmysle zákona č. 125/2006 o inšpekcii práce za spoluúčasti zástupcu vedenia školy v zmysle platných právnych predpisov.
2. Pri prvom skončení pracovného pomeru po nadobudnutí nároku na predčasný starobný dôchodok, starobný dôchodok a invalidný dôchodok, ak pokles schopnosti vykonávať zárobkovú činnosť je viac ako 70%, zamestnávateľ poskytne zamestnancovi **odchodné** nad ustanovený rozsah podľa § 76a ; najmenej v sume jedného funkčného platu zamestnanca.

**D. PRACOVNÝ ČAS**

* + - 1. U pedagogických pracovníkov sa za plnenie pracovného času považuje:

- dodržiavanie rozsahu týždenného pracovného času podľa NV SR č.422/2009 Z. z. o rozsahu

priamej vyučovacej činnosti a priamej výchovnej činnosti pedagogických zamestnancov,

- počas vedľajších prázdnin, po vyčerpaní všetkých nárokov na dovolenku, náhradného voľna a keď

nie je možné prideliť náhradnú prácu, a ak tomu nebránia vážne prevádzkové dôvody aj príprava

na výkon činností súvisiacich s pedagogickou prácou i mimo priestorov vlastného pracoviska bez

krátenia mzdy.

2. Pracovný čas zamestnancov je určený v súlade s KZVS na rok 2018 – 37,5 hodiny týždenne, ďalej s § 85, ods.1, ZP a Pracovným poriadkom vydaným MŠ SR ,ako aj s Pracovným poriadkom školy.

3. Ďalší odpracovaný čas nariadený zamestnávateľom sa považuje za prácu nadčas a posudzuje sa podľa platných právnych predpisov so všetkými z toho vyplývajúcimi dôsledkami a nárokmi (§97 ZP). Pedagogickí pracovníci si môžu čerpanie náhradného voľna nárokovať predovšetkým počas vedľajších a hlavných prázdnin žiakov.

4. U pedagogických zamestnancov škôl a školských zariadení vymedzených v §12 zákona č.317/2009 Z.z. v znení zákona č. 390/2011 Z.z. je práca nadčas upravená odlišne od ZP a to podľa § 3 ods.5 sa za jednu hodinu práce nadčas považuje hodina priamej výchovno-vzdelávacej činnosti prevyšujúca základný úväzok pedagogického zamestnanca. Podľa § 3 ods.6 zákona č.317/2009 Z.z. o pedagogických a odborných zamestnancoch týždenný pracovný čas pedagogického zamestnanca tvorí čas, v ktorom pedagogický zamestnanec vykonáva priamu výchovno-vzdelávaciu činnosť a čas, v ktorom pedagogický zamestnanec vykonáva ostatné činnosti súvisiace s jeho priamou výchovno-vzdelávacou činnosťou. Riaditeľka môže povoliť pedagogickému zamestnancovi vykonávanie ostatných činností súvisiacich s priamou výchovno-vzdelávacou činnosťou a ďalším vzdelávaním aj mimo pracoviska za podmienok ustanovených v pracovnom poriadku školy.

5. Pedagogický zamestnanec / učiteľ - vychovávateľ / si náhradné voľno môže čerpať iba v ojedinelých prípadoch i mimo prázdnin so súhlasom riaditeľky školy.

6. Najdlhšie po 6 hodinách nepretržitej práce a u pedagogických zamestnancov najneskôr po 6.vyučovacej hodine je povinný zamestnávateľ poskytnúť zamestnancovi pracovnú prestávku na odpočinok a jedenie v trvaní 30 minút bez krátenia mzdy, pri zabezpečení prevádzky na pracovisku / § 91 ods. 1 a 2 ZP/.

7. Zamestnávateľ bude prísne dozerať na vytváranie podmienok zdravotne a hygienicky nezávadnej práce. Osobitná pozornosť bude venovaná pracovným podmienkam žien / § 160 až 162 ZP /.

1. Zamestnávateľ určí celkový rozsah nadčasovej práce podľa ZP o výkone práce nadčas v rozsahu najviac 150 hodín ročne podľa § 97 ZP.
2. Na pracoviskách je potrebné viesť dôslednú evidenciu práce a práce nadčas, vykazovať celkove nariadenú a dobrovoľnú prácu vykonávanú nad rámec riadneho pracovného úväzku.
3. Zamestnávateľ súhlasí v zmysle vyhl. č. 18/1991 Zb., aby darcovstvo krvi a iných biologických materiálov bolo považované za úkon vo všeobecnom záujme s náhradou mzdy zamestnancovi .
4. Zamestnávateľ neposkytne **neplatené voľno** zamestnancovi na podnikateľskú alebo inú zárobkovú činnosť.

**E. DOVOLENKA NA ZOTAVENIE**

1. V zmysle KZVS na rok 2018 , čl. II. bod. 2 – dovolenka pedagogických zamestnancov a odborných zamestnancov ustanovených v § 103 ods 3 ZP (učiteľ, psychológ, špeciálny pedagóg) vrátane riaditeľov škôl a ich zástupcov, učiteľov materských škôl vrátane riaditeľov týchto škôl a ich zástupcov, majstrov odbornej výchovy a vychovávateľov je - **deväť týždňov v kalendárnom roku.**

2. Základná výmera dovolenky je päť týždňov. Dovolenka v o výmere šiestich týždňov patrí zamestnancovi, ktorý do konca kalendárneho roka dovŕši najmenej 33 rokov veku.

**Zamestnávateľ umožní čerpanie riadnej dovolenky:**

a) Pedagogickým zamestnancom najmä počas hlavných prázdnin, prípadne vedľajších prázdnin.

b) V odôvodnených prípadoch na strane zamestnanca do 5 dní riadnej dovolenky v jednom kalendárnom roku počas výchovno - vyučovacieho procesu.

c) Pri plánovanom skončení pracovného pomeru si zamestnanec vyčerpá dovolenku pred ukončením pracovného pomeru, zamestnávateľ preplatí nevyčerpanú dovolenku maximálne do výšky 5 dní nevyčerpanej dovolenky.

c) Nepedagogickým zamestnancom podľa ich potrieb s ohľadom na zabezpečenie prevádzky na pracovisku.

d) Nástup na dovolenku je povinný zamestnávateľ oznámiť zamestnancovi aspoň 14 dní vopred. Túto dobu možno výnimočne skrátiť po dohode zamestnávateľa so zamestnancom. Zamestnanec je povinný oznámiť zamestnávateľovi nástup na dovolenku aspoň 1 deň vopred pred nástupom na dovolenku.

e) Zamestnanci školy si budú čerpať počas hlavných a vedľajších prázdnin najskôr náhradné voľno a po vyčerpaní náhradného voľna riadnu dovolenku.

# F. ODMEŇOVANIE A PLATY

1. Zamestnávateľ sa zaväzuje realizovať odmeňovanie zamestnancov podľa zákona č. 552/2003 Z. z. o výkone práce vo verejnom záujme a zákona č. 474/2008 Z. z. , ktorým sa mení a dopĺňa zákon č. 553/2003 o odmeňovaní niektorých zamestnancov pri výkone práce vo verejnom záujme a  podľa KZVS na rok 2017 a  NV č. 341/2004 Z.z., ktorým sa ustanovujú katalógy pracovných činností pri výkone práce vo verejnom záujme a ich zmenách a dopĺňaní.
2. Zamestnávateľ bude odborový orgán informovať o všetkých opatreniach v oblasti odmeňovania v primeranom časovom predstihu a zmluvné strany ich prerokujú pred realizáciou.

a) základná stupnica platových taríf pedagogických zamestnancov a odborných zamestnancov a zvýšenie platových taríf v závislosti od dĺžky započítanej praxe účinné od 1. septembra 2017 tvorí prílohu č. 1 ku KZ. V nadväznosti na nadobudnutie platnosti nariadenia vlády o ďalšom zvýšení platových taríf pedagogických a odborných zamestnancov v roku 2018, bude tvoriť ďalšiu prílohu KZ.

b) zamestnancovi pri výkone práce vo verejnom záujme od 1. januára 2017 patrí tarifný plat v sume platovej tarify podľa základnej stupnice platových taríf zamestnancov pri výkone práce vo verejnom záujme, platového stupňa 12, uvedenej v prílohe č. 1, v zmysle nariadenia vlády č. 366/2016, (nepedagogický zamestnanci) , príloha č. 2 ku KZ.

c) zamestnávateľ sa zaväzuje určiť tarifný plat zamestnancovi, ktorý nie je pedagogickým zamestnancom, v najvyššej platovej tarife platovej triedy, do ktorej zamestnanca zaradil, nezávisle od dĺžky započítanej praxe. Takto určený tarifný plat nesmie byť nižší, ako by bol tarifný plat určený podľa zaradenia do platového stupňa (§ 7,ods.4 zák.č.553/2003 Z. z.).

d) Základná stupnica platových taríf zamestnancov pri výkone práce vo verejnom záujme sa zvýši od 1.

januára 2018 o 4,8 %.

***Realizácia zvýšenia platov nepedagogickým zamestnancom***

(1) Zamestnávateľ vyčlení na účel osobných príplatkov a odmien v rozpočte na rok 2017 finančné prostriedky vo výške najmenej 5.% zo súhrnu hrubých miezd alebo platov zúčtovaných zamestnancom na výplatu za kalendárny rok.

(2) V zmysle Uznesenia vlády SR na zabezpečenie zvýšenia platov zamestnancov regionálneho školstva v nadväznosti na ustanovenie § 5 ods. 2 zákona č. 438/2012 Z. z. a na rozhodnutie vlády SR týkajúce sa rastu platov nepedagogických zamestnancov regionálneho školstva zodpovedajúce úrovni 5 % tarifných platov - zamestnávateľ bude vyplácať nepedagogickému zamestnancovi vo forme osobného príplatku mesačne sumu vo výške najmenej 5% jeho platovej tarify z roku 2013.

(3) V zmysle Memoranda o úprave platových pomerov zamestnancov pri výkone práce vo verejnom záujme zo dňa 1. 12. 2016, sa zamestnávateľ zaväzuje:

a) zvýšiť platy nepedagogických zamesntnacov na úrovni 2% priznaných funkčných platov v termíne od

01.09.2017do 31.12. 2017 a od 01.09. 2018 do 31.12.2018.

b) valorizovať platové tarify a stupnice platových taríf o 4 % od 01.01. 2018.

# (4) Zamestnávateľ sa zaväzuje vytvoriť finančné predpoklady súvisiace s realizáciou a s napĺňaním záväzkov vyplývajúcich z tohto memoranda

# - formou odmeny vo výške 2 % priznaného funkčného platu zamestnanca k 1. 9. 2017 a priznaného

# funkčného platu zamestnanca k 1.9.2018 za každý plne odpracovaný mesiac, resp. alikvotne krátiť v

# závislosti od doby trvania pracovného pomeru.

# - zamestnávateľ sa zaväzuje mzdové zvýšenie upravené v zmysle Memoranda zrealizovať formou odmeny, a

# to naraz za 09-12/2017 a 09-12/2018 v decembrovom plate príslušného roka.

# (5) Zamestnávateľ príplatok podľa predchádzajúcich odsekov určí pevnou sumou zaokrúhlenou na 50 eurocentov nahor, vždy na začiatku kalendárneho roka na celý kalendárny rok alebo prizná odmenu pozadu za mesačné obdobie a vyplatí ich najneskôr v deň splatnosti platu.

# (6) Zamestnancovi môže zamestnávateľ odobrať priznaný príplatok alebo nepriznať odmenu len z dôvodu zhoršenia pracovných výsledkov alebo ak pominú dôvody, pre ktoré mu bol príplatok priznaný (nespĺňa kritéria alebo podmienky, ak boli dohodnuté v KZ).“

3. Zamestnávateľ sa zaväzuje v oblasti odmeňovania uplatňovať platové náležitosti podľa zákona 553/2003 Z.z. a doplnení vykonaných zák. č.474/2008 Z.z, nasledovne :

a) tarifný plat **/** je platová tarifa + zvýšenie platovej tarify **/,**

b) osobný plat,

c) príplatok za riadenie,

d) príplatok za zastupovanie,

e) osobný príplatok,

f) kreditový príplatok,

g) príplatok za prácu v krízovej oblasti,

h) príplatok za zmennosť,

i) príplatok za činnosť triedneho učiteľa,

j) výkonnostný príplatok,

k) príplatok za praktickú prípravu,

l) príplatok za prácu v noci,

m) príplatok za prácu v sobotu a v nedeľu,

n) príplatok za prácu vo sviatok,

o) plat za prácu nadčas, (+ 30% za 1 hodinu)

p) plat za neaktívnu časť pracovnej pohotovosti na pracovisku,

r) odmena.

1. Na účel osobných príplatkov zamestnávateľ vyčlení v rozpočte finančné prostriedky vo výške najmenej 6% tarifných platov zamestnancov školy od 1.1.2017, podľa svojich finančných možností.

a) za účelom objektívneho určovania osobného príplatku zamestnávateľ bude zohľadňovať pri jeho priznaní kritériá, ktoré sú súčasťou Pracovného poriadku pre pedagogických a ostatných zamestnancov školy.

b) zamestnávateľ bude využívať účel osobného príplatku na ocenenie mimoriadnych osobných schopností a dosahovaných pracovných výsledkov zamestnanca alebo za vykonávanie prác zamestnancom nad rámec jeho pracovných povinností.

*Pri* *poskytnutí osobného príplatku sa postupuje podľa týchto zásad :*

a) poskytne sa zamestnancom vykonávajúcim prácu v pracovnom pomere a podľa KZ .

b) neposkytne sa zamestnancom pri čerpaní neplateného voľna , žene na MD a RD a zamestnancom, ktorí sú prijatí na dohody.

5. Osobný príplatok pre výchovného poradcu určí riaditeľka školy z limitu osobných príplatkov .

6. Učiteľ, ktorý po ukončení potrebného stupňa vzdelania pri nástupe do prvého pracovného pomeru je zaradený v zmysle zákona č. 317/2009 Z. z. v znení neskorších predpisov, do kariérového stupňa – začínajúci pedagogický zamestnanec, do 9. platovej triedy pracovnej triedy 1, po absolvovaní adaptačného vzdelávania bude zaradený do 10. platovej triedy pracovnej triedy 1.

Začínajúcemu PZ a začínajúcemu OZ patrí príplatok začínajúceho PZ a OZ mesačne vo výške 6 % z platovej tarify platovej triedy a pracovnej triedy, do ktorej je zaradený.

7. Zamestnávateľ poskytne odmeny podľa zákona č. 553/2003 Z. z. a v doplnení zák. č. 474/2008, §

20 Z.z., takto :

- za pracovné zásluhy pri dosiahnutí 50 rokov veku vo výške jedného funkčného platu.

- za kvalitné vykonávanie pracovných činností alebo za vykonanie práce presahujúcej rámec

pracovných činností vyplývajúcich z dohodnutého druhu práce,

- za splnenie mimoriadnej pracovnej úlohy alebo osobitne významnej pracovnej úlohy,

alebo vopred určenej cieľovej pracovnej úlohy, prípadne jej ucelenej etapy.

8. Zastupovanie zamestnanca je platené v zmysle platných platových predpisov a nariadení

nasledovne :

a/ pre vychovávateľov ŠKD pri ZŠ sa poskytne náhradné voľno za zastupovanie učiteľa ZŠ takto: dve hodiny zastupovania na vyučovaní ZŠ sa počítajú ako dve hodiny výchovnej práce v ŠKD na ZŠ. To isté platí aj pre vedúcu vychovávateľku v ŠKD,

b/ ak vychovávateľka v ŠKD získa nadčasové hodiny nad rámec vedľajších prázdnin, môže po dohode so zamestnávateľom čerpať náhradné voľno i v priebehu školského roka,

c/ pre učiteľov ZŠ sa v takomto prípade 2 hodiny odzastupované v ŠKD počítajú ako dve hodiny vyučovacej práce.

9. Zamestnávateľ poskytne zamestnancovi pri jeho životnom jubileu 50 rokov veku odmenu vo výške jedného funkčného platu v mesiaci, v ktorom dovŕši uvedený vek. Uvedené odmeny sa poskytujú iba v roku, v ktorom pripadlo zamestnancovi životné jubileum za podmienok, že zamestnanec je v pracovnom pomere a v rezorte školstva odpracoval minimálne 10 rokov pred dovŕšením jubilejného veku.

10. Pri príležitosti **Dňa učiteľov - 28. marec**, zamestnávateľ v spolupráci s odborovým orgánom organizačne zabezpečí pracovnú poradu zamestnancov školy spojenú s občerstvením. Výdavky budú hradené zo sociálneho fondu v zmysle platných predpisov.

11. Výplata platu sa realizuje raz mesačne najneskôr k 28. dňu v mesiaci po ukončení predchádzajúceho mesiaca. Plat sa zasiela na účty zamestnancovi, ktoré si sám určil.

12. Nadstavbové zložky platov (osobné príplatky a odmeny) bude zamestnávateľ prerokovávať podľa potreby s odborovým orgánom priebežne, na základe konkrétnych podmienok.

13. Zamestnávateľ vyplatí zamestnancovi za výkon špecializovanej činnosti príplatky nasledovne:

a/ pedagogickému zamestnancovi za činnosť triedneho učiteľa, ak túto činnosť vykonáva v jednej triede, príplatok v sume 5% platovej tarify platovej triedy a pracovnej triedy, do ktorej je zaradený, zvýšenej o 24%, do 31.8. a od 1.9., v zmysle zákona 553/2003 Z.z. v znení a doplnení neskorších predpisov /§13bOVZ/.

b/ pedagogickému zamestnancovi a OZ za činnosť uvádzajúceho PZ a OZ, patrí príplatok vo výške 4 % platovej tarify platovej triedy a pracovnej triedy, do ktorej je zaradený, zvýšenej o 24%, počas priebehu adaptačného vzdelávania začínajúceho PZ, v zmysle zák. 317/2009 Z.z. v znení neskorších predpisov /§13bOVZ/.

14. Zamestnávateľ vyplatí zamestnancovi za hodinu práce v noci príplatok v sume 25% hodinovej sadzby jeho funkčného platu/ §16 OVZ/.

15. Zamestnávateľ vyplatí zamestnancovi za hodinu práce vo sviatok príplatok v sume 100% hodinovej sadzby jeho funkčného platu/ §18 OVZ/.

16. Zamestnávateľ vyplatí zamestnancovi počas jednodňového výletu alebo exkurzie stravné v zmysle platných predpisov.

17. Zamestnávateľ vyplatí zamestnancovi za hodinu práce nadčas hodinovú sadzbu jeho funkčného platu zvýšenú o 30 %, ak ide o deň nepretržitého odpočinku v týždni, zamestnávateľ vyplatí zamestnancovi za hodinu práce nadčas hodinovú sadzbu jeho funkčného platu zvýšenú o 60 %.

Ak zamestnanec vykonáva prácu nadčas v noci, v sobotu, v nedeľu alebo vo sviatok, patria mu aj príplatky podľa §16-18 /§19 OVZ/.

18. Hodina priamej výchovno-vzdelávacej činnosti prevyšujúca základný úväzok pedagogického zamestnanca sa považuje za jednu hodinu práce nadčas. Pravidelný nadčas, vyplývajúci z úväzku zamestnanca, mu zamestnávateľ vyplatí v zmysle platných predpisov. Po dohode zamestnanca so zamestnávateľom, si hodiny z pravidelných nadčasov môže zamestnanec čerpať ako náhradné voľno počas vedľajších prázdnin, prípadne počas školského roka, po dohode s nadriadeným, v rozsahu 5 hodín úväzku denne.

19. Zamestnávateľ vykoná zrážky zo mzdy na základe dohody o zrážkach zo mzdy (§ 131 ZP) so zamestnancom vo výške 0,10 % z mesačného príjmu v prospech odborového orgánu na jeho č. účtu: 4007854971/7500 v ČSOB a.s. pobočka Nové Zámky, a to najneskôr do dvoch dní od splatnosti platu a vo výške 0,40 % z mesačného príjmu zamestnanca v prospech Odborového zväzu pracovníkov školstva a vedy na Slovensku v Bratislave na jeho č. účtu : 11491378/ 0900 v Sl. sporiteľni a.s. Bratislava v zmysle Stanov Odborového zväzu.

# Článok 8

A. SOCIÁLNA STAROSTLIVOSŤ

**Ochrana a bezpečnosť zdravia pri práci**

1.Zamestnávateľ sa zaväzuje sústavne vytvárať podmienky pre bezpečnú a zdravotne nezávadnú prácu v rozsahu stanovenom § 146 a § 147 ZP, ďalej podľa zák. č.124/2006 Z.z o bezpečnosti a ochrane zdravia pri práci / ďalej len BOZP/, v znení zákona č. 309/2007 a poskytovať osobné ochranné pracovné prostriedky /ďalej len OOPP/ podľa NV č.395/2006 Z.z.

2. Odborový orgán v spolupráci so zamestnávateľom zabezpečí cez zástupcov zamestnancov a komisiu BOZP pri odborovom orgáne aktívnu účasť zamestnancov na riešení všetkých otázok týkajúcich sa BOZP v rozsahu stanoveným predpismi v bode 1.

3. Odborový orgán bude uplatňovať právo spoločenskej kontroly nad stavom BOZP, pričom bude využívať oprávnenia určené § 149 ZP s osobitným zreteľom na urýchlené odstraňovanie zistených závad, znižovanie pracovnej úrazovosti, odstraňovanie, resp. znižovanie rizikovosti pracovísk a odškodňovanie úrazov a chorôb z povolania.

4. Zamestnávateľ zabezpečí vybavenie zamestnancov osobnými ochrannými pracovnými prostriedkami /ďalej len OOPP/ podľa príslušných predpisov (§ 146 ZP/, umývacie, čistiace a dezinfekčné prostriedky /vyhl.č.121/1994 Z.z./. Zoznam OOPP aj s doplnkami bude uložený v škole. Nákup OOPP sa bude realizovať z pridelených finančných prostriedkov podľa skutočnej potreby zamestnancov . Tieto OOPP je zamestnávateľ povinný udržiavať v použiteľnom stave, kontrolovať ich používanie, zabezpečovať riadne hospodárenie s nimi. Zamestnávateľ vydá vnútorný predpis, ktorý upravuje rozsah, pracoviská a pracovné činnosti pre poskytovanie OOPP zamestnancom.

5. Odborová organizácia zhodnotí minimálne:

- 1 x za rok rozbor pracovnej neschopnosti, úrazovosti a úrovne BOZP vrátane návrhov a opatrení k zlepšeniu stavu,

- 1 x za rok rozsah a podmienky poskytovania osobných ochranných pracovných prostriedkov v súlade s NV č. 395/2006 Z.z o minimálnych požiadavkách na poskytnutie a používanie OOPP.

**B. ZDRAVOTNÍCKA STAROSTLIVOSŤ**

1. Zamestnávateľ zabezpečí školu potrebnými hygienickými pomôckami, stav lekárničky udržuje v zmysle platných noriem pravidelným doplňovaním. Zástupca zamestnancov pre BOZP a odborový orgán ZO na škole zabezpečia kontrolu vybavenia prostriedkami prvej pomoci 2-krát za kalendárny rok.

2. Zamestnávateľ n e p o v o l í zamestnancom neplatené voľno na dlhší čas, než je potrebný v mimoriadne závažných prípadoch, pri rodinných problémoch a v životne ťažkých situáciách.

3. Zamestnávateľ odmení zamestnancov - bezpríspevkových darcov krvi, ktorí získajú bronzovú, striebornú, zlatú a diamantovú Plaketu prof. J. Jánskeho zo sociálneho fondu.

4. Zamestnávateľ zabezpečí pedagogickým a odborným zamestnancom v pracovnom čase preventívne psychologické poradenstvo najmenej jedenkrát ročne a umožní im absolvovať tréning zameraný na predchádzanie a zvládanie agresivity, na sebapoznanie a riešenie konfliktov.

5. V čase vedľajších prázdnin si zamestnanec môže čerpať jeden deň na vyšetrenie, ošetrenie, preventívnu prehliadku v zdravotníckom zariadení, ktoré oznámi zamestnávateľovi 7 dní vopred.

**C. ZÁVODNÉ STRAVOVANIE**

1. Zamestnávateľ je povinný v zmysle § 152 ZP zabezpečovať zamestnancom stravovanie podľa zásad správnej výživy.

2. Zamestnávateľ zabezpečuje stravovanie podaním jedného hlavného teplého jedla, vrátane vhodného nápoja v priebehu pracovnej zmeny **l e n** vo vlastnom stravovacom zariadení.

3. Zo sociálneho fondu bude zamestnávateľ prispievať zamestnancom **čiastkou á 0,08 €** na deň a osobu na **jedno hlavné teplé jedlo** v zmysle platnej KZ na rok 2017, s účinnosťou od 1.1.2017. To platí len pre zamestnancov, stravujúcich sa vo vlastnom školskom stravovacom zariadení.

4. Zamestnávateľ prispieva na stravovanie vo výške 55 % ceny jedla z rozpočtu zamestnávateľa.

5. Zamestnávateľ umožní zamestnancom so súhlasom riaditeľky školy pri významných dňoch rezortu školstva ako aj vlastných životných a pracovných jubileách používať zariadenia školskej jedálne a telocviční.

6. Riaditeľka školy v spolupráci so ZO poverí 1-krát za kalendárny rok stravovaciu komisiu preveriť úroveň stravovania a v prípade potreby, v súvislosti s prípadnými sťažnosťami stravníkov aj častejšie.

**D. STAROSTLIVOSŤ O KVALIFIKÁCIU ZAMESTNANCOV**

1. Zamestnávateľ vytvorí všetky podmienky pre systematické prehlbovanie kvalifikácie zamestnancov podľa § 153 ZP. Na nákladoch spojených so vzdelávaním sa budú spolupodieľať zamestnávateľ aj zamestnanec.

2. Zamestnávateľ poskytne pedagogickému zamestnancovi a odbornému zamestnancovi v zmysle zákona 317/2009 Z. z. v znení neskorších predpisov, pracovné voľno s náhradou funkčného platu v rozsahu :

a) päť pracovných dní v kalendárnom roku na účasť na kontinuálnom vzdelávaní,

b) ďalších päť pracovných dní na prípravu a vykonanie prvej alebo druhej atestácie.

1. Zamestnávateľ umožní na základe pozvánky účasť zamestnancom na podujatiach MPC, ŠPÚ , ObÚ odboru školstva a preplatí výdavky spojené s cestovným, stravným ako aj náhradu mzdy.

**E. REKREAČNÁ STAROSTLIVOSŤ**

1. Zamestnávateľ uhradí zo sociálneho fondu všetky aktivity, ktoré sú zahrnuté v Sociálnom fonde po dohode a spolurozhodovaní s odborovým orgánom.

2. Zamestnávateľ umožní využívanie športových priestorov pre zamestnancov na škole a školskom zariadení v mimopracovnom čase zdarma ( telocvične, ihriská ) po vzájomnej dohode, ako aj možnosť využitia horeuvedených priestorov na kultúrno-spoločenskú činnosť zamestnancov.

**Článok 9**

**Všeobecné a spoločné ustanovenia k použitiu sociálneho fondu zamestnávateľa**

* príspevok na stravovanie zamestnancov nie je zdanený,
* všetky ostatné príspevky budú zdanené podľa zákona č. 595 /2003 Z. z. o dani z príjmov v znení neskorších predpisov a súčasne odvedené odvody do SP a ZP v zmysle príslušných predpisov.
* o použití finančných prostriedkov zo SF spolurozhodujú zmluvné strany.
* zamestnávateľ bude priebežne informovať všetkých zamestnancov školy o stave a čerpaní SF.

* zásady použitia a tvorby sociálneho fondu v pôsobnosti ZŚ, Devínska 12, Nové Zámky tvoria prílohu tejto KZ.

# Článok 10

###### Spory a sťažnosti

1. ZO-OZ PŠaV sa zaväzuje po dobu účinnosti tejto KZ dodržiavať sociálny mier so zamestnávateľom.

2. Každý zamestnanec má právo predložiť sťažnosť, oznámenie, petíciu alebo podnet (jedným slovom podanie) v prvej inštitúcii na úrovni vlastného pracoviska alebo odborového orgánu, prípadne na ktorýkoľvek legislatívne vyšší orgán.

3. Zmluvné strany sa dohodli, že pri riešení sťažnosti zamestnanca budú postupovať objektívne, podľa zákona o sťažnostiach. Za týmto účelom sa zaväzujú upraviť podrobnejšie postup riešenia sťažností zamestnancov v pracovnom poriadku tak, aby každá sťažnosť bola prešetrená a výsledok oznámený zamestnancovi do 60 pracovných dní od jej doručenia zmluvnej strane.

4. Zmluvné strany sa zaväzujú rešpektovať právo zamestnanca na uplatnenie svojich individuálnych nárokov z  pracovnoprávnych vzťahov a z tejto KZ na súde, bez jeho obmedzovania v právach a povinnostiach v porovnaní s ostatnými zamestnancami.

1. Zamestnanec z titulu podania sporu a sťažnosti, a to aj neodôvodneného, nesmie byť zo strany zamestnávateľa žiadnym nezákonným spôsobom stíhaný, šikanovaný alebo diskriminovaný, a to ani jeho rodina.

##### Článok 11

##### Záverečné ustanovenie

1. Táto KZ je uzatvorená na dobu od 1. 1. 2017 do 31. 12. 2018, okrem článkov 7 C, D, F, 8 C a tvorby a použitia SF, ktoré sú viazané na rozpočet. Účinnosť článkov 7 C, D, F, 8 C a tvorby a použitia SF končí dňom 31. 12. 2017. Túto časť sa zaväzujú obe zmluvné strany osobitne zmluvne upraviť každoročne.

2. Zmluvné strany sú povinné KZ dodržiavať odo dňa jej podpísania. Zmeny a dodatky je možné urobiť len po vzájomnej dohode oboch zmluvných strán a to písomne, formou **d o d a t k u ku KZ.**

3. Táto KZ je vyhotovená v štyroch exemplároch. Každá zo zmluvných strán obdrží po dvoch podpísaných exemplároch.

1. Zmluvné strany vyhlasujú, že túto KZ si prečítali, súhlasia s jej obsahom, a preto ju na znak toho podpisujú.
2. Súčasťou KZ sú:

- zásady tvorby a použitia sociálneho fondu

V Nových Zámkoch, dňa: 1. 2. 2018

7

**––––––––––––––––––––––––––––––––- –––––––––––––––––––––––––––––––––––-**

**Mgr. Adrianová Adriana Mgr. Ľubica Halászová**

ZO OZ PŠaV zamestnávateľ

**SOCIÁLNY FOND**

**Zásady tvorby, výšky a použitia SF pre zamestnancov v pôsobnosti ZŠ, Devínska 12, Nové Zámky**

––––––––––––––––––––––––––––––––––––––––––––––––––––––––––––––––––––––––––––––––––

**Článok 1**

**Všeobecné ustanovenia**

1. Tieto zásady upravujú tvorbu, použitie, podmienky čerpania, rozpočet a zásady hospodárenia s prostriedkami sociálneho fondu /ďalej len „SF“/ v pôsobnosti zamestnávateľa. Na zásadách tvorby, výšky rozpočtu a použití SF aktívne spolupracujú zmluvné strany.

2. V priebehu roka sa môže rozpočet SF v jednotlivých položkách upravovať podľa potrieb zamestnancov po odsúhlasení zmluvných strán.

3. Nevyčerpané finančné prostriedky SF prechádzajú do nasledujúceho obdobia.

1. Prostriedky SF sa vedú na samostatnom účte zamestnávateľa č.ú.: 2650744043/1100. Na tento účet sa prostriedky prevádzajú vo výške 1,25 % z vyplatených miezd za kalendárny mesiac do 15. dňa kalendárneho mesiaca.
2. Za dodržiavanie pravidiel o hospodárení so SF je zodpovedná poverená zamestnankyňa zamestnávateľa p. Edita Ondrušová a riaditeľka školy p. Mgr. Ľubica Halászová.

**Článok 2**

**Rozpočet sociálneho fondu**

**A. Predpokladaný príjem SF na rok 2018**

a/ povinný prídel a ďalší prídel podľa KZVS vo výške 1,25% 7 700,00 €

b/ zostatok SF z predchádzajúceho roka – z roka 2017 112,52 €

**B. Predpokladané výdavky zo SF na rok 2018**

a/ stravovanie 700,00 €

b/ na dopravu do zamestnania a späť 400,00 €

c/ sociálna výpomoc nenávratná 300,00 €

d/ bezpríspevkové darovanie krvi 140,00 €

e/ pracovná porada na Deň učiteľov s občerstvením 600,00 €

f/ výročná koncoročná pracovná porada spojená s občerstvením 500,00 €

g/ jednodňový výlet podľa dohody 400,00 €

h/ príspevok na účasť - KR OZPŠaV 30,00 €

g/ zostatok – čerpanie podľa KZ (rozdeliť všetkým zamestnancom

na dopravu do zamestnania a späť, a regeneráciu pracovnej sily) 4 742,52 €

**Článok 3**

**Použitie a čerpanie sociálneho fondu**

**A. Stravovanie**

Zamestnávateľ poskytuje zamestnancom na závodné stravovanie v školskej jedálni nad rámec všeobecne platných predpisov /§ 152 ZP/ na jeden odobratý obed príspevok vo výške á 0,08 €.

**B. Úhrada výdavkov na dopravu do zamestnania a späť**

Zamestnávateľ poskytne príspevok na úhradu výdavkov na dopravu do zamestnania a späť tým zamestnancom, ktorých funkčný plat **nepresahuje** 50% priemernej nominálnejmesačnej mzdy zamestnanca v NH SR zistenej ŠÚ SR za kalendárny rok predchádzajúci dva roky kalendárnemu roku, za ktorý sa tvorí fond.

Výdavky vynaložené na dopravu do zamestnania a späť je zamestnanec povinný preukazovať mesačne resp. kvartálne a zamestnávateľ je povinný sledovať funkčný plat zamestnanca uplatňujúceho príspevok na dopravu do zamestnania a späť.

Zamestnávateľ vedie evidenciu o výške poskytnutého príspevku, ako aj evidenciu dokladov preukazujúcich výšku výdavkov vynaložených na dopravu do zamestnania a späť.

Zamestnávateľ poskytne účastníkom exkurzie do Prahy príspevok v celkovej výške na dopravu 400 €.

**C. Sociálna výpomoc - nenávratná**

1. Zamestnávateľ po dohode s odborovou organizáciou poskytne jednorázovú sociálnu výpomoc zamestnancovi diferencovane podľa sociálnej situácie v rodine:

1. pri úmrtí manžela, manželky, poskytne sociálnu výpomoc druhému z manželov vo výške: do 166 €,
2. pri úmrtí dieťaťa zamestnanca podľa individuálneho posúdenia v rodine, poskytne zamestnancovi, ktorý mal dieťa vo svojej opatere sociálnu výpomoc vo výške: do 166 €,
3. pri úmrtí zamestnanca, samostatne sa starajúceho o dieťa, poskytne dieťaťu, ak sa sústavne pripravuje na budúce povolanie do skončenia veku 25 rokov, sociálnu výpomoc vo výške: do 166€,

2. Pri živelnej pohrome vo výške: do 166 €,

3. Po ťažkej dlhotrvajúcej chorobe vo výške: do 166 €,

4. Zo sociálneho fondu zamestnávateľ poskytne finančnú čiastku na zakúpenie venca pri úmrtí zamestnanca vo výške 100 €;

**D. Bezpríspevkové darovanie krvi – Jánskeho plaketa**

Bronzová Janského plaketa - 10 bezplatných odberov krvi 20,00 €

Strieborná Janského plaketa - 20 bezplatných odberov krvi 30,00 €

Zlatá Janského plaketa - ženy 30 bezplatných odberov krvi 40,00 €

Diamantová Janského plaketa - ženy 60 bezplatných odberov krvi 50,00 €

**E. Deň učiteľov – občerstvenie**

Zamestnávateľ v spolupráci s odborovým orgánom zabezpečí pracovnú poradu z príležitosti Dňa učiteľov spojenú s občerstvením v celkovej hodnote **do 600 € - / 10,-- € na osobu/.**

**F. Ukončenie kalendárneho roka**

Zamestnávateľ v spolupráci s odborovým orgánom zabezpečí výročnú koncoročnú pracovnú poradu spojenú s občerstvením pre všetkých zamestnancov v celkovej hodnote **do 500 € - / 10,-- € na osobu/.**

**G. Zostatok sociálneho fondu k 31.12.2018**

Zamestnávateľ rozdelí zostatok sociálneho fondu všetkým zamestnancom v pracovnom pomere v mesiaci december na dopravu do zamestnania a späť a na regeneráciu pracovných síl.

**Tieto zásady tvorby, výšky a použitia SF sú súčasťou KZ a nadobúdajú účinnosť 1. 1. 2018.**

**Ich účinnosť končí 31.12.2018.**

V Nových Zámkoch, dňa: 2. 2. 2018

**–––––––––––––––––––––––––––––––––- ––––––––––––––––––––––––––––––––––––**

**Mgr. Adrianová Adriana Mgr. Ľubica Halászová**

odborová organizácia zamestnávateľ